b'\n_START_ARTICLE_\nFeliksas Vaitkus\n_START_SECTION_\nBiografija\n_START_PARAGRAPH_\nGim\xc4\x97 1907 m. bir\xc5\xbeelio 20 d. \xc4\x8cikagoje. T\xc4\x97vas kil\xc4\x99s i\xc5\xa1 Luko\xc5\xa1ai\xc4\x8di\xc5\xb3 kaimo (Gruzd\xc5\xbei\xc5\xb3 seni\xc5\xabnija), motina Marija Stankevi\xc4\x8di\xc5\xabt\xc4\x97 gimusi \xc5\xbdagar\xc4\x97je._NEWLINE_Mok\xc4\x97si \xc4\x8cikagos universitete, Kalifornijos aviacijos mokykloje, kur baig\xc4\x97 aviacijos kursus._NEWLINE_Tarnavo JAV KOP. 1931 m. i\xc5\xa1leistas \xc4\xaf atsarg\xc4\x85. Tais pa\xc4\x8diais metais \xc4\xafsteig\xc4\x97 aviacijos mokykl\xc4\x85 Viskonsino valstijoje. Ved\xc4\x97 \xe2\x80\x9eKohler\xe2\x80\x9c korporacijos in\xc5\xbeinieriaus, aviacijos entuziasto Antono Brotz dukter\xc4\xaf Mart\xc4\x85._NEWLINE_1935 m. rugs\xc4\x97jo 21\xe2\x80\x9322 d. l\xc4\x97ktuvu Lockheed L-5B Vega (pavadintu Lituanica II) pakartojo Dariaus ir Gir\xc4\x97no skryd\xc4\xaf per Atlanto vandenyn\xc4\x85. Pakilo i\xc5\xa1 Niujorko (Floyd Bennet Field aerodromas), nut\xc5\xabp\xc4\x97 Ballinrobo rajone (Airija), nors buvo numatyta nusileisti Kaune. Skryd\xc5\xbeio trukm\xc4\x97 apie 21 val. 30 min., nuskrista apie 5100 kilometr\xc5\xb3._NEWLINE_Po skryd\xc5\xbeio aplank\xc4\x97 Lietuv\xc4\x85, kur buvo apdovanotas Vytauto Did\xc5\xbeiojo III laipsnio ordinu. Aplank\xc4\x97 t\xc4\x97vo t\xc4\x97vi\xc5\xa1k\xc4\x99. Lapkri\xc4\x8dio 7 d. i\xc5\xa1vyko \xc4\xaf Pranc\xc5\xabzij\xc4\x85, o i\xc5\xa1 ten laivu \xc4\xaf JAV._NEWLINE_V\xc4\x97liau baig\xc4\x97 studijas \xc4\x8cikagos universitete (filosofijos bakalauro laipsnis), studijavo technologijos institute (l\xc4\x97ktuv\xc5\xb3 konstravimo in\xc5\xbeinieriaus diplomas)._NEWLINE_1940 m. lapkri\xc4\x8dio 25 d. pa\xc5\xa1aukiamas \xc4\xaf karin\xc4\x99 tarnyb\xc4\x85, paskirtas Sietlo mieste gaminam\xc5\xb3 karini\xc5\xb3 serijini\xc5\xb3 l\xc4\x97ktuv\xc5\xb3 Boeing B-17 Flying Fortress ir Boeing B-29 Superfortress vyriausiuoju pilotu-bandytoju. Iki 1946 m. baland\xc5\xbeio 11 d. i\xc5\xa1band\xc4\x97 daugiau kaip 1000 Boeing B-17 ir apie 100 Boeing B-29 karini\xc5\xb3 l\xc4\x97ktuv\xc5\xb3._NEWLINE_1946 m. sausio 2 d. suteiktas karini\xc5\xb3 oro paj\xc4\x97g\xc5\xb3 pulkininko leitenanto laipsnis. V\xc4\x97liau, pasitraukus i\xc5\xa1 karin\xc4\x97s tarnybos, dirbo Boeing firmoje in\xc5\xbeinieriumi._NEWLINE_Prasid\xc4\x97jus Kor\xc4\x97jos karui 1951 m. lapkri\xc4\x8dio 14 d. pa\xc5\xa1auktas \xc4\xaf karin\xc4\x99 tarnyb\xc4\x85, tarnavo Northono aviacijos baz\xc4\x97je (Kalifornija). V\xc4\x97liau perkeltas \xc4\xaf Vysbaden\xc4\x85 (Vakar\xc5\xb3 Vokietija)._NEWLINE_1956 m. liepos 25 d. i\xc5\xa1tiktas \xc5\xa1irdies priepuolio mir\xc4\x97. Palaidotas Kohlerio kapin\xc4\x97se (Viskonsino valstija).'